钦定古今图书集成/理学汇编/文学典/第051卷 > 刘知几〈贶 滋 敦儒 𫗧赞 迥 秩 迅〉
## 钦定古今图书集成/理学汇编/文学典/第051卷 > 刘知几〈贶 滋 敦儒 𫗧赞 迥 秩 迅〉

按《唐书》本传：“刘子元，名知几，以元宗讳嫌，故以字行。
年十二，父藏器为授《古文尚书》，业不进，父怒，楚督之。
及闻为诸兄讲《春秋左氏》，冒往听，退辄辨析所疑，叹
曰：‘书如是，儿何怠’？父奇其意，许授《左氏》。逾年，遂通览
群史。与兄知柔俱以善文词知名。擢进士第，调获嘉
主簿。武后证圣初，诏九品以上陈得失，子元上书，讥”
每岁一赦，或一岁再赦，小人之幸，君子之不幸。又言：
“君不虚授，臣不虚受，妄受不为忠，妄施不为惠。今群
臣无功，遭遇辄迁，至都下，有‘车载斗量，把推碗脱’之
谚。”又谓刺史非三载以上不可徙，宜课功殿，明赏罚。
后嘉其直，不能用也。时吏横酷淫，及善人公卿被诛
死者踵相及。子元悼士无良而甘于祸，作《思慎赋》以
刺时。苏味道、李峤见而叹曰：“陆机豪士之流乎？周身
之道尽矣。”子元与徐坚、元行冲、吴兢等善，尝曰：“海内
知我者数子耳。”累迁凤阁舍人，兼修国史。中宗时，擢
太子率更令，介直自守，累岁不迁。会天子西还，子元
自乞留东都三年。或言子元身史臣而私著述，驿召
至京，领史事，迁秘书少监。时宰相韦巨源、纪处讷、杨
再思、宗楚客、萧至忠皆领监修，子元病长官多，意尚
不一，而至忠数责论次无功，又仕偃蹇，乃奏记求罢
去。因为至忠言五不可曰：“古之国史，皆出一家，未闻
藉功于众。唯《汉东观》集群儒，纂述无主，条章不建。今
史司取士滋多，人自为荀、袁，家自为政、骏。每记一事，
载一”言，阁笔相视，含毫不断，头白可期，汗青无日，一
不可。汉郡国计书上太史，副上丞相，后汉公卿所撰，
先集公府，乃上兰台，故史官载事为广。今史臣唯自
询采，二史不注起居，百家勿通行状，二不可。史局深
籍禁门，所以杜颜面，防请谒也。今作者如林，倘示褒
贬，曾未绝口，而朝野咸知。孙盛取嫉权门，“王劭见仇
贵族。常人之情，不能无畏，三不可。古者史氏各有指
归，故司马迁退处士，进奸雄；班固抑忠臣，饰主阙。今
史官注记，类禀监修，或须直辞，或当隐恶，十羊九牧，
其令难行，四不可。今监者不肯指授，修者又不遵奉，
务相推避，以延岁月，五不可。”又言：“朝廷厚用其才而
薄其礼。”至忠得书，怅惜不许。楚客等恶其言诋切，谓
诸史官曰：“是子作书，欲致吾何地？”始，子元修《武后实
录》，有所改正，而武三思等不听，自以为见用于时，而
志不遂，乃著《史通内外》四十九篇，讥评今古。徐坚读
之，叹曰：“为史氏者，宜置此坐右也！”又尝自比扬雄者
四：“雄好雕虫小技，老而为悔。吾幼喜诗赋，而壮不为，
期以述者自名。雄准《易》作《经》，当时笑之。吾作《史通》，俗
以为愚。雄著书见尤于人，作《解嘲》，吾亦作《释蒙》。雄少
为范逡、刘歆所器，及闻作《经》，以为必覆酱瓿。吾始以
文章得誉，晚谈史传，由是减价。”其自感概如此。子元
内负有所未尽，乃委国史于吴兢，别撰《刘氏家史》及
《谱考》，上推汉为陆终苗裔，非尧后；彭城丛亭里诸刘，
出楚孝王嚣曾孙居巢侯般，不承元王。按据明审，议
者高其博。尝曰：“吾若得封，必以居巢绍司徒旧邑。”后
果封居巢县子。乡人以其兄弟六人俱有名，号其乡
曰高阳，里曰居巢。累迁太子左庶子，兼崇文馆学士。
皇太子将释奠国学，有司具仪，从臣著衣冠乘马。子
元议：古大夫以上皆乘车，以马为𬴂服。魏晋后以牛
驾车，江左尚书郎辄轻乘马，则御史劾治，颜延年罢
官。乘马出入闾里，世称放诞，此则乘马宜从亵服之
明验。今陵庙巡谒，王公册命，士庶亲迎，则盛服冠履，
乘辂车，他事无车，故贵贱通乘马。比法驾所幸，侍臣
皆马上朝服，且冠履惟可配车，故博带裒衣，革履高
冠，是车中服袜“而镫，跣而鞍。非唯不师于古，亦自取
惊流俗。马逸人颠，受嗤行路。”太子从之，因著为定令。
开元初，迁左散骑常侍。尝议“《孝经》郑氏学，非康成注，
举十二条，左证其谬，当以古文为正。《易》无子夏传，《老
子》，《书》无河上公注。请存王弼学。”宰相宋璟等不然其
论，奏与诸儒质辩，博士司马贞等阿意，共黜其言，请
二家兼行，惟子夏《易传》请罢。诏可。会子贶为大乐令，
抵罪，子元请于执政。元宗怒，贬安州别驾。卒，年六十
一。子元领国史且三十年，官虽徙，职常如旧。礼部尚
书郑惟忠尝问：“自古文士多，史才少，何耶？”对曰：“史有
三长：才、学、识，世罕兼之，故史者少。夫有学无才，犹愚贾操金，不能殖货；有才无学，犹巧匠无楩柟，斧斤弗
能成室，善恶必书，使骄君贼臣知惧，此为无可加者。”
时以为笃论。子元善持论，辩据明锐，视诸儒皆出其
下。朝有论著，辄豫。殁后，帝诏河南就家写史通读之，
称善。追赠工部尚书，谥曰文。六子：贶、𫗧、汇、秩、迅、迥。
贶字惠卿，好学，多所通解。子元卒，有诏访其后，擢起
居郎，历右拾遗、内供奉。献《续说苑》十篇，以广汉、刘向
所遗，而刊落怪妄。贶尝以《竹书纪年》序诸侯列会，皆
举谥，后人追修，非当时正史。如“齐人歼于遂，郑弃其
师”，皆孔子新意。《师春》一篇，录卜筮事，与《左氏》合。知按
《春秋》经传而为也，因著《外传》云。子滋、浃。

滋，字公茂，通经术，喜持论，以荫历涟水令。杨绾荐材
堪谏官，累授左补阙。久之去，养亲东都，河南尹李廙
奏补功曹，母丧解。服除，以司勋员外郎判南曹，勤职
奉法，进至给事中。兴元元年，以吏部侍郎知南选。时
大盗后，旱蝗相仍，吏不能诣京师，故命滋至洪州调
补，以振职闻。贞元二年，擢左散骑常侍、同中书门下
平章事。为相无所设施，廉抑畏慎而已。明年罢。又明
年，复为吏部侍郎，迁尚书。会御史中丞韦贞伯劾奏
“吏选不实，滋覆疏舛，吏因得为奸”，诏与侍郎杜黄裳
夺阶。卒，赠陕州大都督，谥曰贞。

浃亦有学称。生子敦儒，家东都。母病狂易，非笞掠人
不能安，左右皆亡去，敦儒日侍疾，体常流血，母乃能
下食，敦儒怡然不为痛隐。留守韦夏卿表其行，诏标
阙于闾。元和中，权德舆复荐之，乃授左龙武军兵曹
参军，分司东都。在母丧，毁瘠几死，时谓“刘孝子。”后为
起居郎，达礼好古，有祖风云。

𫗧，字鼎卿，天宝初，历集贤院学士，兼知史官，终右补
阙。父子三人，更莅史官，著《史例》颇有法。
汇，左散骑常侍，终荆南节度使。子赞，以荫仕为鄠丞。
杜鸿渐自剑南还，过鄠，厨驿丰给。杨炎荐汇名儒子，
擢浙西观察判官。炎入相，进歙州刺史，政干彊济。野
媪将为虎噬，幼女呼号“搏虎”，俱免。观察使韩滉表赞
治有异行，加金紫，徙常州。滉辅政，分所统为三道，以
赞为宣州刺史、都团练观察使，治宣十年。赞本无学，
第以刚猛立威，官吏重足一迹。宣既富饶，即厚敛，广
贡奉以结恩，又不能训子，皆骄傲不度，素业衰矣。卒，
赠吏部尚书，谥曰敬。

迥以刚直称。第进士，历殿中侍御史，佐江淮转运使。
时新更安史乱，迥馈运财赋力于职。大历初，为吉州
刺史，治行尤异，累迁给事中。

秩，字祚卿，开元末，历左监门卫录事参军事，稍迁宪
部员外郎。坐小累，下除陇西司马。安禄山反，哥舒翰
守潼关，杨国忠欲夺其兵。秩上言：“翰兵，天下成败所
系，不可忽。”房琯见其书，以比刘更生。至德初，迁给事
中。久之，出为阆州刺史，贬抚州长史，卒。所著《政典》《止
戈记》《至德新议》等凡数十篇。

迅字捷卿，历京兆功曹参军事，常寝疾，房琯闻忧不
寐，曰：“捷卿有不讳，天理欺矣。”陈郡殷寅名知人，见迅
叹曰：“今黄叔度也。”刘晏每闻其论，曰：“皇王之道尽矣。”
上元中，避地安康，卒。迅续《诗》《书》《春秋》《礼》《乐》五说。书成，
语人曰：“天下淊淊，知我者希。”终不以示人云。